钦定古今图书集成/明伦汇编/官常典/第798卷 > 郭景祥 李梦庚
## 钦定古今图书集成/明伦汇编/官常典/第798卷 > 郭景祥 李梦庚

按《明外史》本传：“郭景祥，濠人；李梦庚，凤阳人。二人皆
从渡江，尝典文书，佐谋议。初置江南行中书省，景祥
为右司郎中，梦庚为左司郎中。既同调浙东分省，寻
复同入置大都督府，复同为府参军。景祥博涉书史，
性直谅，遇事敢言，太祖甚亲信之。尝曰：‘景祥文吏而
有折冲御侮才，能尽忠于我，可大任也’。”先是克滁州、
太平、溧阳，以城郭不完，辄命景祥作治之。既而和州
守臣言州城久废，命景祥相度，即故址城之，九旬而
工毕。太祖以为能，授和州总制。景祥益治城隍楼橹，
广屯田，练士卒，威望肃然，和遂为重镇。赐玺书褒劳
之。仕终浙江行省参政。谢再兴之守诸全也，所部左、
糜二将私贩易吴境。太祖怒杀二将，召谕再兴，命梦
庚往诸全总制军事。再兴忿梦庚一旦出已上遂叛，
执梦庚降于吴。梦庚死之，祔祭功臣庙。